परिवार के लोगों को पब्लिक में बोलने से मनाही, विदेश मंत्री बोले- उन्हें जल्द छुड़ाया जाएगा
American Citizens Captured by Taliban in Afghanistan अमेरिका के विदेश मंत्री एंटनी ब्लिंकन ने गुरुवार को एक बयान जारी कर बताया है कि उनके 175 नगारिक अब भी तालिबान की कैद में हैं।
अमेरिका के विदेश मंत्री एंटनी ब्लिंकन ने गुरुवार को एक बयान जारी कर बताया है कि उनके 175 नगारिक अब भी तालिबान की कैद में हैं। सरकार उन्हें वहां से निकालने के लिए पूरी कोशिश कर रही है। दरअसल, अमेरिका ने अगस्त 2021 में अफगानिस्तान से अपने सारे सैनिकों को वापस बुला लिया था। इसके बाद तालिबान के सत्ता में आने के डर से दुनिया भर के देशों ने अपने नागरिकों को अफगानिस्तान से निकालने के लिए ऑपरेशन चलाए थे। अमेरिका ने भी सुरक्षा के डर से अपने नागरिकों समेत कई अफगानों को वहां से निकाला था।
अमेरिकन डिप्लोमेसी पर चर्चा के दौरान किया खुलासा
अमेरिका के विदेश मंत्री ने तालिबान की कैद में अमेरिका के नागरिकों के फंसे होने का खुलासा अमेरिकन डिप्लोमेसी पर एक चर्चा के दौरान किया। ये चर्चा अमेरिका फॉरेन अफेयर्स कमिटी करवा रही थी। ब्लिंकन ने बताया कि जो अमेरिकी अभी अफगानिस्तान में फंसे हैं सरकार ने उनके परिवार वालों की पहचान उजागर नहीं कर सकती है। साथ ही उन्हें इस मुद्दे पर सार्वजनिक तौर पर बात करने से मना किया गया है।
रिपब्लिकन अमेरिका के अफगानिस्तान से निकलने की जांच करवा रहे
बाइडेन प्रशासन को घेरने के लिए रिपब्लिकन अमेरिका के अफगानिस्तान से अचानक से निकलने के फैसले की जांच करवा रहे हैं। ट्रंप की पार्टी का आरोप है कि अफगानिस्तान से निकलने का फैसला हड़बड़ी में लिया गया था। जिससे 13 अमेरिकी लोगों की मौत हुई। बाइडेन ने 14 अप्रैल 2021 को ऐलान किया था कि 11 सितंबर 2021 को 9/11 हमले की 20 वीं बरसी तक अफगानिस्तान से अमेरिका और नाटो सेनाएं वापस हो चुकी होंगी।
लेकिन, बाइडेन ने सैनिकों को डेडलाइन से पहले ही अफगानिस्तान छोड़ने का आदेश दिया। उन्होंने कहा था कि अब अफगानिस्तान में एक भी सैनिक नहीं मारा जाना चाहिए।